Parool vir man wat ongebore baba laat doodskiet ‘klap in gesig’Melissa Dyer. (Foto: Facebook) “Ek het besluit dat hy nie meer beheer oor my lewe sal hê nie. Hy het my byna vernietig, maar ek was sterker en met die hulp van familie en vriende wat my ondersteun het, het ek oorleef.” Só het Melissa Dyer gesê nadat sy die nuus ontvang het dat David Best, die pa van haar eerstelingdogter maar ook die baasbrein agter die plan om die ongebore kindjie te laat doodmaak, op parool vrygelaat gaan word. Nobuntu Gantana, woordvoerder van die Oos-Kaapse departement van korrektiewe dienste, het bevestig dat Best op parool vrygelaat gaan word. Volgens die departement het Best die minimum van sy aanhoudingstydperk voltooi, soos deur die hof gelas, en het hy programme ondergaan om sy gedrag te verander. Dyer is op Valentynsdag 2006 geskiet kort nadat sy en Best saam ŉ ginekoloog in Southernwood, Oos-Londen, besoek het. Dyer was destyds 38 weke swanger en sou na verwagting binne dae geboorte gee. Die paartjie het ŉ dogtertjie verwag wat hulle reeds die naam Jenna-May gegee het. Op daardie noodlottige dag is die twee terug na hul voertuig in die parkeerterrein, waar Ludwe Mshumpa saam met hulle in die motor gespring het. Hy het hulle met ŉ wapen gedreig en Best oënskynlik gedwing om na ŉ verlate gebied naby Fort Jackson buite Oos-Londen te ry. Daar het Mshumpa vir Best in die skouer geskiet om die rooftog geloofwaardigheid te gee. Dyer is twee keer in die buik geskiet. Best se horlosie, beursie en selfoon is gesteel en Mshumpa het gevlug, waarna ŉ gewonde Dyer en Best mediese hulp gaan soek het. Dyer se baba is met ŉ keisersnee gebore. Hoewel die baba doodgebore is, kon sy haar dogtertjie wel vir ŉ paar minute vashou. Dit het tydens die ondersoek aan die lig gekom dat Best ŉ ander minnares gehad het en dat die baba wat hy saam met Dyer verwag het, vir hom ongerieflik was. Hy het Andile Tukani, wat later ŉ staatsgetuie geword het, genader om die plan te help uitvoer. Mshumpa is daarna betrek. Daar is afgespreek dat Dyer én Best geskiet moes word en daar moes verseker word Dyer word in die buik getref sodat die baba nie oorleef nie. Best het onskuldig op die aanklagte teen hom gepleit, maar is eindelik skuldig bevind aan onder meer poging tot moord op Dyer, dwarsboming van die gereg, die onwettige besit van ŉ vuurwapen en ammunisie, aanhitsing om moord te pleeg en aanranding. Die hooggeregshof het egter beslis dat die doodmaak van ŉ ongebore kind in die baarmoeder nie moord is nie. Best het nou sowat 13 jaar van die 21 jaar lange vonnis wat hy opgelê is, uitgedien en sal na verwagting teen Kersfees by die huis wees. Hy het luidens berigte tot enkele maande gelede volgehou dat hy niks met die voorval te doen gehad het nie. Hy het onlangs eers aanspreeklikheid aanvaar en ŉ paroolraad in die Oos-Kaap het bevind dat hy nou geregtig daarop is om op parool vrygelaat te word. Dyer sê die feit dat Best die dag voor Kersfees op parool vrygelaat gaan word, is ŉ klap in die gesig. “Wat ek ook al sê gaan niks verander nie, omdat die paroolraad reeds die besluit geneem het om hom op parool vry te laat. “Toe ek die paroolverhoor bygewoon het, het ek die gevoel gekry dat die raad reeds besluit het om hom vry te laat,” het sy gesê. Dyer, wat steeds in Oos-Londen woon, sê sy sukkel al die afgelope 14 jaar met posttraumatiese stressindroom (PTSD). Sy word ook daagliks deur die merke op haar liggaam aan die gebeure herinner. “Dit verbyster my steeds dat iemand so ŉ onmenslike daad teen ŉ ander mens kan beplan. Hy het die lewe van my eersgeborene dogter geneem, selfs al het hy geweet hoe sien ek daarna uit om haar in hierdie wêreld te verwelkom,” het Dyer gesê. Sy sê Best word na haar mening te vroeg vrygelaat en moes sy lewenslange vonnis uitgedien het. “Ek voel sterk dat korrektiewe dienste my as ŉ slagoffer van hierdie gruwelike misdaad in die steek gelaat het.” Dyer het egter net lof vir die ondersoek- en vervolgingspan wat die saak hanteer het. Sy sê hulle het nie net tydens die verhoor nie, maar ook in die jare daarna, net haar beste belange op die hart gedra. “Ek laat die saak nou in die hande van my hemelse Vader wat die beste weet en die bron van my daaglikse krag is.”